এসএমএসে খুনের হুমকি তৃণমূল সাংসদ সুদীপ বন্দ্যোপাধ্যায়কে। দিল্লিতে শীতকালীন অধিবেশন চলাকালীনই বিষয়টি মুখ্যমন্ত্রীর নজরে আনেন তৃণমূল সাংসদ। দলনেত্রীর নির্দেশমতোই বিষয়টি তোলেন লোকসভাতেও।
 ওয়েব ডেস্ক: এসএমএসে খুনের হুমকি তৃণমূল সাংসদ সুদীপ বন্দ্যোপাধ্যায়কে। দিল্লিতে শীতকালীন অধিবেশন চলাকালীনই বিষয়টি মুখ্যমন্ত্রীর নজরে আনেন তৃণমূল সাংসদ। দলনেত্রীর নির্দেশমতোই বিষয়টি তোলেন লোকসভাতেও। তৃণমূল সুপ্রিমো মমতা বন্দ্যোপাধ্যায়ের অভিযোগ, কেন্দ্রের বিরুদ্ধে মুখ খোলাতেই টার্গেট করা হচ্ছে দলের সাংসদদের। 'মারব দিল্লিতে, লাশ পড়বে কালীঘাটে'- এসএমএসে এমনই হুমকি দেওয়া হয় সুদীপ বন্দ্যোপাধ্যায়কে। দীঘা সফরে মুখ্যমন্ত্রী। প্রশাসনিক বৈঠকে ঢোকার আগে কথা বলছিলেন সাংবাদিকদের সঙ্গে। আচমকাই মোবাইলে সুদীপ বন্দ্যোপাধ্যায়ের SMS। মেসেজ পড়েই রুদ্রমূর্তি মুখ্যমন্ত্রীর। তত্‍ক্ষনাত সুদীপ বন্দ্যোপাধ্যায়কে ফোন করেন মুখ্যমন্ত্রী। থানায় FIR-র পাশাপাশি সরাসরি স্বরাষ্ট্রমন্ত্রীকে নালিশের নির্দেশ দেন। সংসদেও বিষয়টি তুলতে বলেন। নেত্রীর নির্দেশমতোই কাজ। দুপুর আড়াইটেয় সংসদে বিষয়টি তোলেন সুদীপ বন্দ্যোপাধ্যায়। তৃণমূল সাংসদকে আশ্বস্ত করেন সংসদ বিষয়ক প্রতিমন্ত্রী রাজীব প্রতাপ সিং রুডি। SMS কে মামুলি হুমকি মেসেজ বলতে দেখতে নারাজ তৃণমূল নেত্রী। মমতা বন্দ্যোপাধ্যায় মনে করেন গোটা ঘটনার পিছনে রয়েছে গভীর যড়যন্ত্র। নাম না করলেও তাঁর আঙুল বিজেপির দিকে। টেনেছেন অসহিষ্ণুতা প্রসঙ্গও। মুখ্যমন্ত্রী মনে করেন সারদা সিবিআই থেকে শুরু করে এধরণের এসএমএস সবটাই তাঁকে চুপ করানোর চেষ্টা। সংসদে তোলা বা স্বরাষ্ট্রমন্ত্রী নালিশ জানিয়েই থেমে থাকবে না তৃণমূল। রাজনৈতিক মহলের মত, আগামীদিনে হুমকিকে হাতিয়ার করে বিজেপির বিরুদ্ধে লড়াই আরও জোরদার করতে চান তৃণমূল নেত্রী।